b'\n_START_ARTICLE_\nDanmarkshavn\n_START_PARAGRAPH_\nDanmarkshavn er en lille vejrstation opf\xc3\xb8rt 1948 p\xc3\xa5 Gr\xc3\xb8nlands \xc3\xb8stkyst i Gr\xc3\xb8nlands Nationalpark. Den ejes af DMI, der modtager tilskud til driften fra ICAO, og drives i praksis af TELE Greenland._NEWLINE_Vejrstationen er et vigtigt v\xc3\xa6rkt\xc3\xb8j til at foretage vejrprognoser for bl.a. Europa og Nordamerika. Dette er forklaringen p\xc3\xa5, at det ikke er DMI alene, der betaler for driften._NEWLINE_Stationen har en permanent bemanding p\xc3\xa5 8 personer, og er kendt som det nordligste sted p\xc3\xa5 Gr\xc3\xb8nlands \xc3\xb8stkyst som almindelige b\xc3\xa5de kan n\xc3\xa5, dvs. b\xc3\xa5de som ikke er isbrydere._NEWLINE_Der laves m\xc3\xa5linger af lufttryk, temperatur, fugtighed, vindretning og vindhastighed, der m\xc3\xa5les i 2 meters h\xc3\xb8jde. Derudover sendes en vejrballon op to gange i d\xc3\xb8gnet, som stiger til ca. 35 km h\xc3\xb8jde hvor den springer, og giver information om atmosf\xc3\xa6ren hele vejen op. Disse data g\xc3\xb8res tilg\xc3\xa6ngelige for internationale vejrselskaber via satellit._NEWLINE_Stationen blev moderniseret i 2001.\n_START_SECTION_\nHistorie\n_START_PARAGRAPH_\nStationen er opf\xc3\xb8rt p\xc3\xa5 det sted, hvor Danmark-ekspeditionen havde base._NEWLINE_Under 2. verdenskrig fors\xc3\xb8gte tyskerne at oprette hemmelige vejrstationer p\xc3\xa5 Gr\xc3\xb8nlands \xc3\xb8stkyst, da man herfra kunne forudsige vejret i f.eks. Europa._NEWLINE_Det mislykkedes, da de blev opdaget og taget til fange af gr\xc3\xb8nlandske fangere, og derefter overgivet til de amerikanske tropper der p\xc3\xa5 den tid var p\xc3\xa5 Gr\xc3\xb8nland.'